Kollár, Jozef, poslanec NR SR (2011-07-06):
Ďakujem pekne za slovo. Vážený pán predseda Národnej rady Slovenskej republiky, dámy a páni, dovoľte, aby som vám uviedol Informáciu o prerokovaní predložených výročných správ politických strán a politických hnutí za rok 2010. Výbor Národnej rady Slovenskej republiky pre financie a rozpočet túto informáciu prerokoval dňa 25. mája tohto roku a prijal k nej uznesenie č. 178. Máte to rozdané v laviciach pod tlačou 380. Výbor po a) konštatoval, že k 31. decembru uplynulého roka bolo na Slovensku registrovaných celkom 55 politických subjektov a výročnú správu v stanovenom termíne do 30. apríla nasledujúceho roka, čiže 2011 predložilo celkom štyridsaťsedem subjektov. Po termíne predložil výročnú správu jeden subjekt a osem politických subjektov nepredložilo správu vôbec. Po b) výbor zobral na vedomie Informáciu o predložení výročných správ politických strán a politických hnutí za rok 2010. Po c) vyzval politické strany na odstránenie všetkých zistení nedostatkov v zmysle zaslaného listu predsedu výboru. Po d) súhlasil s vyplatením štátnych príspevkov politickým stranám a politickým hnutiam za rok 2011 – po a, príspevok na činnosť a príspevok na mandát všetkým šiestim parlamentným politickým stranám a po b, príspevok na činnosť Ľudovej strane – Hnutie za demokratické Slovensko a po odstránení nedostatkov, zdôrazňujem, s dodatočným vyplatením finančných prostriedkov aj Strane maďarskej koalície. Rovnako výbor súhlasil so zverejnením výročných správ politických strán a politických hnutí za rok 2010. Splnomocnil predsedu výboru po odstránení nedostatkov písomne požiadať podpredsedu vlády a ministra financií, aby vyplatil spomínaný štátny príspevok Strane maďarskej koalície. Odporučil Národnej rade Slovenskej republiky vziať túto správu na vedomie a predsedovi Rady Úradu pre dohľad nad výkonom auditu preverovať naďalej kvalitu hlavne školení organizovaných Slovenskou komorou audítorov vyžrebovaných audítorov na overenie ročnej účtovnej závierky politických strán a politických hnutí v termíne každoročne. Určil poslanca Kollára za spravodajcu výboru a poveril ma predniesť túto informáciu na tejto schôdzi Národnej rady Slovenskej republiky. A nakoniec uložil predsedovi výboru a spravodajcovi výboru písomne požiadať predsedov uvedených subjektov podľa bodu c) tohto uznesenia o odstránenie nedostatkov, tak ako to vyplynulo aj z diskusie na rokovaní výboru pre financie a rozpočet, informovať predsedu Národnej rady o výsledku prerokovania vo výbore a predložiť Národnej rade Slovenskej republiky túto informáciu pod tlačou 380. Nakoniec ešte jedna krátka informácia, ktorá sa týka nás všetkých. Všeobecnou zhodou alebo všeobecným súhlasom na rokovaní výboru pre financie a rozpočet sme sa dohodli, že tento výbor zriaďuje pracovnú skupinu s účasťou všetkých šiestich parlamentných politických subjektov, teda naprieč politickým spektrom, ktorej úlohou je vlastne pripraviť niektoré legislatívne zmeny, hlavne v zákone o politických stranách, o politických hnutiach a najmä pokiaľ ide o financovanie politických strán a politických hnutí tak, aby boli odstránené mnohé slabé miesta, ktoré v súčasnom právnom stave v tejto oblasti naďalej pretrvávajú. Ďakujem veľmi pekne. Vážený pán predseda, otvorte rozpravu k tomuto bodu.